
A hallgatók vállalkozási hajlandóságának és az azt befolyásoló tényezők vizsgálata Magyarországon

Az OTDK dolgozatom témája a magyar hallgatók vállalkozói hajlandósága. Az általam választott témakört azért tartom fontosnak és aktuálisnak, mert már hazánkban is felismerték, hogy a vállalkozások a gazdaság mozgatórugói. Igaz, hogy az Európai Unió többi tagországához hasonlóan, most már Magyarországon is elindult a kisvállalkozások nagymértékű támogatása, de még így sem fordítanak elég figyelmet a kisvállalkozásokra. Annak ellenére pedig, hogy a jelenleg a felsőoktatásban tanulók azok, akik a legnagyobb hányadát adják a jövő vállalkozóinak, a felsőoktatásban továbbra is jó alkalmazottakat, nem pedig jó vállalkozókat képeznek.
Dolgozatomban megvizsgáltam azokat a külső és belső motivációkat, amik hozzájárulnak ahhoz, hogy a hallgatók az alkalmazotti lét helyett, inkább egy önálló vállalkozás indítását válasszák. Így került sor a hallgatók személyiségtípusának, a családi és baráti környezetének, és a tanult szakterületének a vizsgálatára. Emellett a hátráltató tényezőket is bemutattam.
A vállalkozói hajlandóságot a 2011-es GUESS felmérés alapján vizsgáltam meg teljes magyarországi viszonylatban, illetve egy 2012-ben elvégzett primer kutatás keretein belül egy kiválasztott felsőoktatási intézményben. Mindkettő kérdőív elemzése az SPSS program segítségével történt.
A szakirodalmi feldolgozás alapján az alábbi két hipotézis megválaszolására törekedtem:
H1: Azon hallgatóknak, akiknek szülei vállalkozási tapasztalattal rendelkeznek, elhelyezkedési céljai között nagyobb valószínűséggel szerepel végzés után, illetve öt évvel később egy vállalkozásban alapítóként való részvétel, mint azoknak a hallgatóknak, akiknek szülei sosem vállalkoztak.
H2: A tanult tudományterület befolyásoló hatással bír a vállalkozói hajlandóságra, az üzleti és gazdasági területen tanuló hallgatók rendelkeznek a távolabbi jövőre nézve legmagasabb vállalkozói hajlandósággal a vizsgált tudományterületek közül.
A vizsgálataim alapján az 1. hipotézis az öt évvel későbbi célok tekintetében elfogadásra került, azonban közvetlenül a végzés utáni időszakra nem támasztható alá. A második hipotézis szintén elfogadásra került.



